जब विदुर वहाँ से चले गये, तब दुर्योधन और कर्ण ने धृतराष्ट्र के पास आकर कहा कि हमें अभी से कोई ऐसा उपाय करना चाहिए जिससे पाण्डव आगे चलकर हमारी राज्य सम्पत्ति को न हथिया सकें। दुर्योधन ने आगे कहा कि हमें कुछ विश्वासी गुप्तचर एवं चतुर ब्राह्मणों को भेजकर कुन्ती और माद्री के पुत्रों में मन-मुटाव उत्पन्न कराना चाहिए एवं राजा द्रुपद, उनके पुत्र और मंत्रियों को लोभ के फंदे में फँसाकर वश में कर लेना चाहिए और उनके द्वारा पाण्डवों को वहाँ से निकलवा देना चाहिए, जिससे शायद द्रौपदी उन्हें छोड़ दे। यदि किसी तरह धोखा देकर भीमसैन को मारा जा सके, तब तो सारा काम ही बन जाएगा, क्योंकि भीम के बिना अर्जुन हमारे कर्ण के चैथाई के बराबर भी नहीं है।